钦定古今图书集成/历象汇编/岁功典/第089卷 > 南至郊祭司天奏云物赋〈以题为韵〉 郭遵
## 钦定古今图书集成/历象汇编/岁功典/第089卷 > 南至郊祭司天奏云物赋〈以题为韵〉 郭遵

“惟肇祀于上元，必展礼于南至。至者作候，故用其吉
辰；南则向明，故就于阳位。盖取诸吉土，以父事天，降
皇车以尽敬，奉苍璧以告虔。至诚遂通，祯祥不能以
自閟，幽赞不昧，云物于是乎昭宣。”及夫盛礼既毕，大
驾言旋，兆人仰观于空际，太史伏奏于君前曰：“当此
和煦，静无纤氛，照曜兮天垂爱景，霏微乎山出祥云”，
度青霄而匪徐匪疾，向丹阙而乍合乍分。应乎一阳
之始，焕乎五彩之文。氤氲摇曳，去来无际。望之虽曰
崇朝，庆之知其嗣岁。谁谓其有叶，本乎触石而来；谁
谓其无心，偏舒捧日之势。岂非夫表王者之殊祉，答
泰坛之亲祭者也。天子乃命百辟，诏有司。载笔以兹
记事，祝史叶其正辞。国庆可征，宁虞于水旱；年丰有
待，先咏其京坻。自跻仁寿之域，肯继《春秋》之时。且南
正上言，休征无咈。肯比夫观台之望，将为备于云物；
子月之祀，阴阳始交。岂比夫《鲁史》所纪，候启蛰而乃
郊。我礼逾旧，我祥靡究。望岁而知岁之穰，祀天而受
天之祐。五云八风之异，寸眸遂占；三百六旬之期，一
日可候。不然者，何以炳焕图牒，发挥草奏。是知郊祀
而汉武奚匹，推历而轩后怀惭。照临之明兮将日月
并出；覆载之广兮与天地同参。臣有睹盛仪而瞻瑞
物，愿齐圣寿于终南。